**ΛΕΙΤΟΥΡΓΙΑ ΔΗΜΙΟΥΡΓΙΚΩΝ ΔΡΑΣΕΩΝ**

**1ης ΔΗΜΟΤΙΚΟΥ**

Η ιστορία του Κολλεγίου είναι άρρηκτα συνδεδεμένη με τις τέχνες και τον αθλητισμό. Μεγάλες προσωπικότητες των τεχνών και του αθλητισμού αναδείχθηκαν μέσα από το Κολλέγιο.

Τα παιδιά της 1ης και 2ας τάξης των Δημοτικών Σχολείων, με τη διεύρυνση του ωραρίου λειτουργίας, έχουν τη δυνατότητα να απασχοληθούν δημιουργικά και να αποκτήσουν διάφορες εμπειρίες στο καθημερινό τους πρόγραμμα, με Αθλητικές και Μουσικές δράσεις καθώς και Δημιουργική Απασχόληση στα Αγγλικά, **χωρίς επιπλέον οικονομική επιβάρυνση.**

Η φιλοσοφία του προγράμματος για την 1η Δημοτικού, αποσκοπεί στην πρώτη γνωριμία των μαθητών με πολλά και διαφορετικά αντικείμενα, έτσι ώστε να ανακαλύψουν τις κλίσεις και τα ιδιαίτερα ταλέντα τους. Κατά τη διάρκεια των τριών τριμήνων του σχολικού έτους, οι μαθητές καλούνται να παρακολουθήσουν δύο Αθλητικές και μία Μουσική Δράση. Με αυτό τον τρόπο γίνεται πιο συνειδητή και στοχευμένη η επιλογή αντικειμένου στη 2α Δημοτικού.

Ειδικότερα για την **1η τάξη** το πρόγραμμα έχει ως εξής:

|  |  |  |  |
| --- | --- | --- | --- |
| **ΤΜΗΜΑΤΑ** |  **1ο Τρίμηνο** |  **2ο τρίμηνο** |  **3ο Τρίμηνο** |
| 1 Α | ΜΟΥΣΙΚΗ | ΑΘΛΗΜΑ Β | ΑΘΛΗΜΑ Α |
| 1 Β | ΜΟΥΣΙΚΗ | ΑΘΛΗΜΑ Β | ΑΘΛΗΜΑ Α |
| 1 Γ | ΑΘΛΗΜΑ Α | ΜΟΥΣΙΚΗ | ΑΘΛΗΜΑ Β |
| 1 Δ | ΑΘΛΗΜΑ Α | ΜΟΥΣΙΚΗ | ΑΘΛΗΜΑ Β |
| 1 Ε | ΑΘΛΗΜΑ Β | ΑΘΛΗΜΑ Α | ΜΟΥΣΙΚΗ |
| 1 ΣΤ | ΑΘΛΗΜΑ Β | ΑΘΛΗΜΑ Α | ΜΟΥΣΙΚΗ |
| 1 Ζ (Κ.Ψ.) | ΑΘΛΗΜΑ Β | ΑΘΛΗΜΑ Α | ΜΟΥΣΙΚΗ |

Οι δύο κύκλοι Αθλημάτων και ο ένας κύκλος Μουσικής της **1ης τάξης** έχουν ως εξής:

|  |  |  |
| --- | --- | --- |
| **ΑΘΛΗΜΑΤΑ Α΄** | **ΑΘΛΗΜΑΤΑ Β΄** | **ΜΟΥΣΙΚΗ** |
| ΠοδόσφαιροΣτίβοςΧορόςΤένις Ελληνικοί Παραδοσιακοί Χοροί | ΜπάσκετΚολύμβησηΕνόργανη – Ρυθμική ΓυμναστικήShotokan KarateTae Kwon Do | ΒιολίΒιόλαΤσέλοΚιθάραΜουσική Προπαιδεία |

Αναλυτικά, οι αθλητικές και μουσικές δραστηριότητες ανάμεσα στις οποίες καλούνται να επιλέξουν τα παιδιά, είναι:

**Ενόργανη – Ρυθμική Γυμναστική.** Τα παιδιά μυούνται στα μυστικά της Ενόργανης Γυμναστικής (ασκήσεις εδάφους, δοκό ισορροπίας, άλματα σε πλινθίο, τραμπολίνο κ.ά.) και της Ρυθμικής Γυμναστικής (μπάλες, σχοινάκια, κορδέλες, στεφάνια κ.ά.)

**Κολύμβηση.** Το Σχολείο εκτός από τη μεγάλη κολυμβητική δεξαμενή διαθέτει και μικρή για την εξοικείωση με το νερό και τα διάφορα παιχνίδια. Στο μάθημα γίνεται προσπάθεια, ώστε τα παιδιά αρχικά να μάθουν να κολυμπούν και στη συνέχεια να διδαχθούν τη βασική τεχνική του ελευθέρου και του υπτίου.

**Μίνι Μπάσκετ και Ποδόσφαιρο.** Η ηλικία της 1ης και 2ας τάξης προσφέρεται για τη μύηση στα δημοφιλή αυτά αθλήματα. Μπαίνουν οι προϋποθέσεις για την περαιτέρω εξέλιξη των παιδιών. Βοηθούν εκτός από τον σωστό χειρισμό της μπάλας, στην ομαδοποίηση, στη συνεργασία, στην αυτοεκτίμηση και στη δημιουργική σκέψη μέσα από το παιχνίδι.

**Mίνι Τένις.** Οργανώνεται ειδικά για τους μαθητές και τις μαθήτριες της 1ης και 2ας τάξης. Χρησιμοποιούνται ρακέτες και μπαλάκια που είναι κατάλληλα για την ηλικία των παιδιών. Καλλιεργείται η νευρομυϊκή συναρμογή, η αντίληψη, η ταχύτητα και η συνεργασία μέσα από τα ειδικά παιχνίδια και τις δραστηριότητες.

**Ελληνικοί Παραδοσιακοί Χοροί.** Ο ελληνικός χορός είναι ένα κομμάτι του πολιτισμού μας που οφείλουμε να το διαφυλάξουμε και να το μεταδώσουμε στις επόμενες γενιές. Σε μια εποχή που πολλές αξίες τείνουν να εξαφανιστούν, μέσα από το παιχνίδι και τις μουσικοκινητικές δεξιότητες, οι μικροί χορευτές και οι μικρές χορεύτριες μυούνται στον κόσμο της ελληνικής παράδοσης, διασκεδάζουν, εκφράζονται και επικοινωνούν.

**Στίβος.** Η κινητοποίηση του ενδιαφέροντος των παιδιών στο στίβο γίνεται με παιγνιώδη μορφή και έχει σαν σκοπό την εκπαίδευση και τη μύηση των παιδιών στον κλασικό αθλητισμό καθώς και τη βελτίωση της φυσικής τους κατάστασης. Διδάσκονται τα βασικά αγωνίσματα του στίβου (δρόμοι ταχύτητας - αντοχής, σκυταλοδρομίες, άλμα σε μήκος, ρίψη vortex).

**Χορός**. Το πρόγραμμα πραγματοποιείται σε ειδικά διαμορφωμένες αίθουσες χορού, υψηλών προδιαγραφών, με άριστη υλικοτεχνική υποδομή. Ο χορός είναι τέχνη που απευθύνεται και στο μυαλό και στο σώμα. Βοηθάει τον άνθρωπο όχι μόνο να είναι πιο υγιής σωματικά αλλά και να αναπτυχθεί πνευματικά. Τα μικρά παιδιά κάνοντας χορό αποκτούν ένα σώμα γεμάτο δύναμη, χάρη και ευλυγισία.

**Shotokan Karate και Tae Kwon Do**. Οι δραστηριότητες αυτές έχουν στόχο την καλλιέργεια της αυτοσυγκέντρωσης, της νευρομυϊκής συναρμογής, της πειθαρχίας μέσω των κινήσεων και την ομαδοποίηση.

**Μουσική Προπαιδεία - Ομαδική διδασκαλία μουσικών οργάνων (βιολί, βιόλα, τσέλο, κιθάρα).**  Στόχος των δραστηριοτήτων είναι η μουσική καλλιέργεια των μαθητών. Με σύγχρονα μουσικοπαιδαγωγικά συστήματα, εξειδικευμένοι καθηγητές, τους βοηθούν  να ανακαλύψουν και να αναπτύξουν τις δεξιότητές τους. Μετά το τέλος του προγράμματος  μπορούν να συνεχίσουν στα πλαίσια ομαδικής ή ατομικής διδασκαλίας, το μουσικό όργανο της επιλογής τους στο Ωδείο Κολλεγίου Αθηνών – Κολλεγίου Ψυχικού. Από την 3η Δημοτικού μπορούν, να είναι μέλη της Παιδικής Συμφωνικής Ορχήστρας του Κολλεγίου στο Δημοτικό και της Συμφωνικής Ορχήστρας του Κολλεγίου στο Γυμνάσιο και Λύκειο.

**Οι μαθητές δανείζονται το έγχορδο μουσικό όργανο από τη σχολική τους μονάδα και το επιστρέφουν μετά τη λήξη του προγράμματος.**

**ΟΔΗΓΙΕΣ ΓΙΑ ΤΗ ΣΥΜΠΛΗΡΩΣΗ ΤΗΣ** [**ΑΙΤΗΣΗΣ**](https://www.haef.gr/el/SpecialPrograms/ExtendedDemoticsQuick)

* **Τα παιδιά της 1ης τάξης**

Κατά τη διάρκεια των τριών τριμήνων του σχολικού έτους, οι μαθητές καλούνται να παρακολουθήσουν δύο Αθλητικές και μία Μουσική Δράση. Επιλέξτε πέντε (5) δραστηριότητες **ανά Τρίμηνο** με σειρά προτίμησης ανάλογα με τα ενδιαφέροντα του παιδιού σας, σημειώνοντας τον αριθμό ένα (1) για την πρώτη επιλογή, τον αριθμό δύο (2) για τη δεύτερη επιλογή, τον αριθμό (3) για την τρίτη επιλογή, τον αριθμό τέσσερα (4) για την τέταρτη επιλογή και τον αριθμό πέντε (5) για την πέμπτη επιλογή.

**Ωδείο Κολλεγίου Αθηνών-Κολλεγίου Ψυχικού**

Μετά το πέρας του προγράμματος των Δημιουργικών Δράσεων της 1ης Δημοτικού λειτουργεί και το Ωδείο Κολλεγίου Αθηνών-Κολλεγίου Ψυχικού (αρ. απόφ. 29558/1750/18.09.92 ΦΕΚ 598/Β/92)  δίνοντας την ευκαιρία στους μαθητές να παρακολουθήσουν ατομικά μαθήματα μουσικού οργάνου (πιάνο, κιθάρα, βιολί, βιόλα, τσέλο, φλάουτο, ντράμς, μπουζούκι) **με ειδική χρέωση,** βάσει των όρων εγγραφής στα ΕΙΔΙΚΑ ΠΡΟΓΡΑΜΜΑΤΑ.

**ΕΠΙΚΟΙΝΩΝΙΑ**

* **Τηλέφωνα επικοινωνίας για πληροφορίες:**

|  |  |  |
| --- | --- | --- |
| **κα Στέλλα Τζέτη** | **210 6659991 (εσωτ. 52 209)** | **Δημοτικό Σχολείο Κολλεγίου Αθηνών** |
| **κα Ασπασία Σπυροπούλου** | **210 6042200 (εσωτ. 51 119)** | **Δημοτικό Σχολείο Κολλεγίου Ψυχικού** |
| **κα Ιουλία Καϊμενοπούλου** | **210 6659991 (εσωτ. 52 229)** | **Ωδείο Κ.Α. – Κ.Ψ.** |
| **κα Κατερίνα Κορναράκη** | **210 6798192**  | **Ειδικά Προγράμματα – Ωδείο Κ.Α.-Κ.Ψ.** |